Noore kultuurrahvana meie ei tohiks end lasta liigselt pimestada endiste aegade kultuurväärtuste näilisest hiilgusest, kuna nii palju neist väärtusist on lood ainult omaaegsele, nüüd elukäigust kõrvaldet parasiitlevale parunlikule eliidile, selle maitseile ning tarbeile. Põlv­nedes töökast ja töötavast rahvast peame eriti ettevaatlikult ja mehise otsustusvõimega käituma psühholoogiliste ja elutundeliste valdkon­dade käsitamisel. Ei tohiks end lasta pimesi petta  kunstipäraseist draperiidest ja ornamentikast, kuna nende taga peituvad tungid ja vaimsus võivad õige sageli olla meile ebaotstarbekad, hädaohtlikult võõradki. Ebateadlikult meie mulda istutatuna võivad sarnased muu­seumlikult ajaloolised väärtused juba meie kultuuritee alul ummis­tada meie inimeste vastuvõtlikud meeled ning süvendada ükskõiksust tõeliku elu vastu.